Je Hugues, diz de La Saule, chevaliers, faiz savoir à touz ces qui verront ces presantes lettres que je suis hons liges à la noble dame Lore, fame çay en arriers le noble baron Jeham, conte de Bourgoigne et signour de Salins, et ay pris de luy en fié et en chasemant les doues pars de Monjolain, la moitié de la piece dou bois dou Raffort, la moitié de pré Monier, dou cham dou Saon, l’uime dou Salat, la moie part dou pré qui siet em Mopré, que je part à Humbert Guinchet, et quanque j’ay ne doi avoir dois le cham de Ernoles tamque à la levée de l’estant es Templiers, qui siet entre Pantaise et Saint-Didier, em bois, en chans, en prez, en vignes, lesquex choses sont assisses ou parrochage de Saint-Didier; et lidiz fié ay je fait pour moi et pour les miens à ladite contesse, pour li et pour les suens. En tesmoingnage de ceste chose, à ma priere et à ma requeste, Pierres, priours, et Willermes, diens de Lons, ont mis lour seaux pendant en ces lettres... Ce fut fait ou mois de jung, l’an Nostre Signour qui corroit per mil CC LX et dix.